
MU QADDIMAH 
PENTERJEMAH 


Segala puji bagi Allah yang telah memberi kesempatan bagi saya 
untuk menterjemah satu lagi manuskrip berbahasa Arab ke 
dalam bahasa Melayu. Manuskrip ini kini disimpan di British 
Library serta dapat dimuat turun PDFnya melalui Qatar Digital 
Library di pautan: www.qdl.qa. Halaman-halaman manuskrip ini 
juga turut dilampirkan di akhir terjemahan ini. 

Pencetus utama usaha menterjemah pada mulanya adalah 
disebabkan saya mendapati ada disebutkan nama Sumatra di 
dalamnya. Lantas saya mulakan terjemahan pada hari Selasa, 
17 Oktober 2017, jam 10:42 pagi. Setelah setahun, iaitu pada 
malam ini, baharulah ia dapat disiapkan. 

Meskipun nipis, tetapi penterjemahan kitab ini amatlah 
sukar bagi saya. Ini kerana ia berisikan gabungan Ilmu 
Bintang/Falak, Geografi, Ilmu Pelayaran dengan pelbagai 
i^lilahnya. Maka di sini saya dengan rendah hati mengakui 
bahawa saya bukanlah ahlinya untuk menterjemah karya ini, 
namun saya gagahi juga. Kerana itu anggaplah saja terjemahan 
yang penuh kekurangan ini sebagai satu upaya memperkenalkan 
karya dan pengarangnya iaitu Sulaiman Al-Mahri yang hidup 
pada kurun ke-16 Masihi kepada para pembaca berbahasa 
Melayu. 

Dengan kesedaran itu, jika didapati salah pada 
terjemahnya, silap pada pilihan perkataannya, tidak tepat pada 
terjemahan ilstilahnya, serta apa-apa kelemahan yang lain, 

pohonlah jangan pula tuan-tuan ketawakan saya. Semoga ke 
depan masa nanti akan ada lah sesiapa yang arif dalam bidang 
ilmu yang bersangkut paut dengan kitab ini dapat mengkoreksi 
serta memperbaiki terjemahan ini. 

Di sini juga saya ingin merakamkan terima kasih kepada 
pihak Baytul Hikma khususnya kepada saudara Naseer Sobree 
yang begitu banyak bekerjasama dalam memproses dan 
menerbitkan kebanyakan hasil terjemahan saya. Terjemahan ini 
saya jadikan sebagai hadiah kepada para pembaca dengan dapat 
dimuat turun secara percuma PDFnya melalui Baytul Hikma. 

Selamat membaca! 

Wassalam. 

Arsyad Mokhtar 

Jumaat , 13 Oktober 2018, 

01:36 pagi, 

Pendang, Kedah Darul Aman 

Tuhfat al-Fuhul 

Fi Tamhid, al-Usulft 'Ilm al-Bihar 


Al-Muallim al-Rais Sulayman 
bin Ahmad, al-Mahn al-Muhammadi 


Penterjemah 

Arsyad Mokhtar 






[MUQADDIMAH PENGARANG] 


(f. lv) 

Bismillahirrahmanirrahim. Wa bihi naPta’iin. 

Segala puji bagi Allah, Tuhan Sekalian Alam. Selawat dan salam 
ke atas Sayyidina Nabi Muhammad bin Abdullah, Penghulu 
bagi sekalian makhluk yang awal dan akhir, serta (selawat dan 
salam) ke atas keluarga dan sahabat baginda seluruhnya. 

Adapun kemudian, 

Maka inilah kitab yang nipis namun banyak ilmunya 
berkaitan asas-asas Ilmu Kelautan, yang mana patut dimiliki 
sekalian yang arif dalam seni ilmu ini. Aku namakannya 
“Tuhfatul Fuhulji Tamhidil Usui” (Buah Tangan Buat Para Lelaki Bagi 
Mengenalkan Perkara-perkara Asasi) yang mengandungi tujuh bab 
dan satu penutup. Dengan bantuan Allah jualah aku memohon 
tauhq. 

BAB PERTAMA 

Berkaitan Sifat Falak-Falak 
Dan Bintang-Bintang Tang Terdapat Padanya 


Falak-falak itu kesemuanya adalah pada kedudukan satu 
lingkaran sfera ( hurrah ) yang meliputi dua permukaan (satah) 
yang bersetentang. Pusat bagi keduanya adalah pusat alam. 
Tetapi falak-falak itu terbahagi kepada sembilan falak secara 
keseluruhannya, yang mana sebahagiannya meliputi sebahagian 
yang lain. 

Permukaan (satah) terbawah bagi setiap falak itu saling 
menyentuh permukaan (satah) teratas bagi falak yang terletak di 
bawahnya menurut turutan [falak-falak itu]. 

Maka falak yang teletak paling dekat bagi alam yang bawah 
(AWAlam As-Sufli) adalah Falak Bulan (Falak Al-Qamar). 

Kemudian itu adalah Falak Utarid (Falak c Utarid). Kemudian 
Falak Zuhrah (Falak Az-gjihrah), kemudian Falak Matahari 
(Falak Asy-Syams), kemudian Falak Marikh (Falak Al-Marrikh), 
kemudian Falak Musytari (Falak Al-Musytari), kemudian Falak 
Zuhal, kemudian Falak Bintang-bintang yang tidak bergerak 
(FalakAts-Tsawabit), kemudian Falak Terbesar (Falak Al-AFJiom), 
iaitulah Atlas (Al-Atlas). 

Dalil yang menyatakan bilangannya itu adalah, dapat 
dirasai kewujudan sembilan pergerakan yang berbeza-beza. 
Dan dalil bagi menunjukkan susunan tertib yang demikian itu 
adalah menghilangnya (kasf) sebahagian bintang daripada 
bintang yang lain. Maka falak bagi bintang yang menghilangkan 
(al-kasif) letaknya di bawah daripada bintang yang hilang (al- 
maksuf) itu. 

Kemudian, - ketahuilah olehmu! — bahawa bintang-bintang 
(Al-Kawakib) itu terbahagi kepada tiga bahagian. 

1. Bahagian pertama adalah Tujuh Bintang Yang Bergerak. 
Setiap satunya berada pada falaknya sendiri yang telah 
sedia maklum. 

2. Bahagian kedua adalah Bintang-Bintang Yang Tetap , tidak 
bergerak, iaitu seluruh bintang-bintang yang nampak 
berkelip-kelip itu. Kesemua bintang-bintang ini berada 
pada Falak Kelapan. 

3. Bahagian ketiga, iaitu Bukanlah Bintang Secara Hakikinya , 
tetapi secara pinjaman kata saja (majazi). Iaitulah dua 
kutub yang memisahkan antara Timur dan Barat. 
Kedua kutub tersebut berupa dua titik yang tidaklah 
wujud secara sebenar/nyata, yang berkedudukan di 
Falak Kesembilan [yakni Al-Atlas]. 

Perhatian: Bintang-bintang itu kesemuanya tenggelam di 

lingkaran sfera (kurrat) falak-falak seumpama batu cincin pada 
sebentuk cincin. Timbulnya dan tenggelamnya bersama-sama 
putaran lingkaran (sfera falaknya) tersebut, dan bukannya 
pergerakan bintang-bintang itu sendiri pada falak-falak seperti 
pergerakan ikan di dalam air. 

BAB KEDUA 

Berkaitan Pembahagian Satu Lingkar Ukur Lilit 


Telah bersepakat para ilmuan Ilmu Kelautan dalam 
membahagikan satu lingkaran diameter kepada tiga puluh dua 
(32) bahagian. Mereka menamakan setiap bahagian itu sebagai 
“Khunna’\ sebagai satu kaitan dengan Akhnaan Al-Markab 5 iaitu 
bahagian-bahagian sesebuah kapal. 

(f. 2r) Dan setiap bahagian itu disandarkan kepada satu 
bintangnya yang sedia maklum, makajadilah kesemua bahagian 
itu suatu penunjuk bersandarkan bintang-bintang tersebut. 

Bintang-bintang dan apa yang digunakan dalam 
membahagikan lingkaran itu — pada sisi majoriti ilmuan — 
bukanlah bertepatan timbulnya bintang itu pada sudut 
berkenaan secara hakikatnya, tetapi secara majazi saja. 

Sedangkan hakikat bahagian sudut-sudut itu adalah pada 
pembahagian lingkaran ukur lilit kompas {Baytul Ibrah). 

FASAL: 

IAITU MENERANGKAN UKURAN JARI DI ANTARA SUDUT- 
SUDUT (KHUNNA) TERSEBUT 

Ukuran setiap bahagian antara dua sudut adalah enam setengah 
( 6 V 2 ) jari dan tiga suku ( 3 / 4 ) dan separuh (Vbj daripada satu 
perenam jari menurut ukuran kita 1 . Dengan itu jadilah ukuran 
keseluruhan satu lingkar ukur lilit sebanyak dua ratus sepuluh 
(210) jari pada ukuran kita. 

Pada ukuran orang dahulu pula, setiap antara dua sudut 
tersebut bersamaan tujuh (7) jari. Maka jadilah keseluruhan satu 
lingkar diameter itu menyamai dua ratus dua puluh empat (224) 
jari. 2 

Ukuran yang pertama adalah lebih sahih/tepat berdalilkan 
bahawa Ghayatul Basya 3 (^U! adalah empat jari. Telah 
masyhur di kalangan ahli falak bahawa naiknya Al-Jah ( 0 U -!) 4 
sehingga turunnya adalah enam dan enam pertujuh (6 6 / 1 ) 
darjah. Maka jadilah setiap satu jari adalah satu dan lima per 
tujuh darjah (1 V 7 ). Dan setiap satu darjah adalah lima zam 
kurang dua pertiga. 

Ketahuilah, bahawa ukuran satu jari ada dua jenis. Jenis 
pertama adalah ukuran jari mengikut para malim di laut, iaitu 
satu perempat seekor lalat yang sedia maklum. Manakala jenis 
kedua adalah ukuran satu jari menurut para ahli ukur, yang 


1 Yakni ukurannya 6.5625 jari. -pent. 

2 Yakni (7 x 32). -pent. 

3 Saya tidak tahu maksud perkataan ini, sama ada nama bintang atau 
lainnya. -pent. 

4 Yakni bintang Kutub. -pent. 

bersepakat iaitu ukurannya adalah enam butir gandum yang 
sama ukuran diletakkan sebaris yang mana bahagian tengah 
setiap satunya menyentuh bahagian tengah yang satu lagi. 

Mereka itu juga berbeza dalam ukuran halsta, mil^farsakh , 
namun kita di sini bukanlah untuk membicarakan bidang ilmu 
mereka itu. 


FASAL: 

BERKAITAN MENGETAHUI BILANGAN UKURAN JARI DI 
ANTARA KUTUB UTARA, AL-JAH DAN AL-FARQAD 3 

Al-Maikh 5 6 antara Kutub [Utara] dan Al-Jah itu ukurannya dua 
jari. Dikatakan, di antara keduanya adalah An-Nafas 7 . 

Dan di antara Kutub [Utara] dan FarqadBesar (Al-Farqad Al- 
Kabir) lapan jari satu perempat. 

Dan di antara Kutub [Utara] dan Al-Maikh lapan jari satu 
perempat. 

Dan di antara Al-Jah dan Al-Maikh enam jari satu 
perempat. 

Dan di antara Al-Jah dan Farqad Besar (Al-Farqad Al-Kabir) 
sembilan jari satu perempat. 

Ini adalah [ukuran] yang paling sahih berbanding yang di 
dalam Al- c Umdah 8 , disebabkan ukuran ini teruji pada alat 
pengukur (Alat Al-Juz’i), berbeza dengan alatan tangan (AlatAl- 
Yad), kerana ianya [ Alat Al-Yad] berbeza-beza menurut 
berbezanya ketinggian bintang-bintang dari segi dekat/sempit 


5 Dua butir bintang yang tidak tenggelam, tetapi berputar bersama bintang 
Aljadyu. (Al-Azhari, Tahdzib Al-Lughah) 

6 Ar: ( 0 * 11 ). Barangkali nama bintang. Wallahu a’lam. -pent. 

7 Ar: ( Lr kJ \). Saya tidak tahu makna kalimah ini sama ada nama bintang 
atau maksud yang lain. -pent. 

8 Nama sebuah kitab. -pent. 

dan jauhnya/luasnya (Ad-Dhiiq waAn-Nqfas), sedangkan^4to^4/- 
Juz’i tidak sedemikian. 

BAB KETIGA 

Berkaitan [Ukuran] Az-^am 


[Ukuran] %am terbahagi kepada dua. Satunya ‘ Urfi , dan satu lagi 
iSlilahi. 

Maka dari segi kebiasaan ( c Urfi), maka ianya adalah 
menempuh satu bahagian daripada lapan bahagian perjalanan 
sehari semalam. 

Manakala secara iSlilahnya (Islilahi), maka ianya adalah 
menempuh satu bahagian daripada lapan bahagian perjalanan 
menurut naik dan tenggelamnya sebutir bintang pada ukuran 
satu jari, pergi (f. 2v) balik, menggunakan [pedoman] bintang- 
bintang yang terkenal dan selainnya. 

FASAL: 

[UKURAN-UKURAN] ZAM YANG TERTENTU BAGI SETIAP 
SUDUT (KHUNNA) 

Maka ianya [Ukuran Zam] menurut para malim adalah atas tiga 
mazhab. Mazhab bangsa Arab dan penduduk Hormuz (Al- 
Haramizah), Mazhab penduduk Hind (Ahlil Hind), dan Mazhab 
Asy-Syulian 9 10 . 

Dan bagi setiap mereka itu berbeza-beza, melainkan 
mereka bersepakat bahawa daripada Kutub Utara sehingga 
bintang Ayyuq 1 °, di antara setiap khunna adalah dua zam. 
Hakikatnya adalah ianya lapan zam, namun ia bukanlah 
berukuran sama bagi setiap khunna. 

Dalil menunjukkan bahawa tidak sahihnya hal ini adalah 
sesiapa yang melalui di bawah Kutub sejauh lapan zam akan 
meningkat satu jari daripada Al-Jah. Dan sesiapa yang melalui 
di sudut (khunna) Al-Farqad sehingga ia meningkat satu jari 
daripada Al-Jah, maka ia tidak akan mencapai ukuran satu jari 
tersebut melainkan ia bergerak lebih jauh daripada Kutub 
disebabkan terpesongnya ia daripada Kutub itu. 

Demikian juga, pelayaran pada Bintang Tujuh (An-Na’syi) 
dan Unta (An-Naaqah) dan ‘Ayyuq. 

Mari kita buatkan dua contoh menurut kaedah Zam dan 
Taraf mereka itu. 

Katakanlah dua buah kapal belayar. Satunya belayar lapan 


9 Yakni penduduk Chola, atau Syulah, suatu bandar berdekatan Kolkata. 
Barangkali kata “Chulia” seperti nama Lebuh Chulia di Pulau Pinang adalah 
berasal daripada kalimah Syulia mengikut lidah tempatan. Wallahu a’lam. - 
pent. 

10 Nama sebutir bintang yang beriringan dengan bintang Timur 
(Tsurayya) yang mana apabila ia muncul maka menandakan kemunculan 
bintang Timur, -pent. 

Zam di bawah Kutub dengan ukuran satu jari daripada Al-Jah. 
Manakala kapal yang sebuah lagi belayar di sudut bintang Al- 
Farqad sebanyak sepuluh Zam dengan peningkatan ukuran satu 
jari daripada Al-Jah. 

Dengan itu, keseluruhan jumlah pelayaran mereka adalah 
lapan belas Zam. 

Dan dua buah kapal yang lain pula, satunya belayar di 
sudut bintang Unta (An-Naaqah) sejauh empat belas Zam dengan 
ukuran satu jari di atas Al-Jah. Manakala kapal yang lagi satu 
belayar pada [bintang] ‘Ayyuq sebanyak enam belas Zam 
dengan ukuran satu jari daripada Al-Jah. Maka keseluruhan 
jumlah dua pelayaran tersebut adalah tiga puluh Zam. 

Maka bagaimanakah dapat tergambar bahawa daripada 
Kutub dan Farqad itu sama di antara 5 Ayyuq dan A-Naaqah, 
sedangkan [ukuran jarak] pelayarannya tidak sama seperti yang 
telah lalu itu? 

Maka, hakikatnya adalah, mana yang lebih jauh 
pelayarannya, akan lebih jauh jaraknya. 

Dengan itu, ini adalah suatu dalil bagi menunjukkan tidak 
sahihnya persamaan ukuran itu. 

Adapun daripada ‘Ayyuq ke titik Timur (Nuqtah Al-Masyriq)> 
maka kesemua mereka berbeza-beza, menurut mazhab mereka 
yang masyhur. Dan setiap mereka mempunyai iktilah menurut 
ijtihad masing-masing. 

Demikian juga At-Tarafat yang tidak sahih. 

Petunjuk kepada tidak benarnya hal itu adalah sesebuah 
kapal bertolak daripada Sumatra 11 pada Al-Jah lapan, dengan 
[kelajuan] enam belas zam. Dan kapal itu hendak berlabuh di 


11 Ar: (). Penyebutan Sumatra dalam karya ini adalah satu perkara 
yang sangat menarik. —pent. 

daratan yang terhampir dengan Sumatra. 

Berlabuhnya itu tertakluk kepada tempat tenggelamnya 
‘Ayyuq disebabkan kedudukannya yang pertengahan di antara 
dua bahagian bulatan [kubah langit]. 

Dan kapal itu tidak akan dapat mendekat ke daratan 
melainkan setelah ia berlayar sembilan Tarafal Jah dan enam 
belas zam Taraf Al-Ayyuq menurut perkiraan mereka. 

Dan barangsiapa yang berlayar pada tempat tenggelamnya 
yang sebenar/asli sebanyak [kelajuan] enam belas zam, maka ia 
akan dapat sampai ke daratan. 

(f. 3r) Maka bagaimanakah boleh jadi daratan dalam kes ini 
sama ukurannya pada pelayaran yang jauh dan dekat? 

Juga, petunjuk lainnya adalah sekiranya sebuah kapal yang 
bertolak daripada Dabul dalam kelajuan 21 zam dan ia hendak 
berlabuh di daratan yang terdekat. Maka daratan yang 
terhampir adalah dapat diketahui dengan tempat terbitnya 
bintang As-Samak , kerana kedudukannya di tengah-tengah 
bulatan [kubah langit]. 

Dengan itu, maka kapal tersebut tidak akan dapat 
menghampiri daratan di [setentang tempat terbitnya] bintang 
As-Samak itu melainkan ia perlu berlayar sebanyak sembilan 
Tarafal Jah menurut perkiraan mereka, dan dua puluh lima zam 
pada Taraf As-Samak. 

Dan barangsiapa yang berlayar pada tempat terbitnya yang 
sebenar/asli sebanyak dua puluh satu (21) zam, maka akan 
dapat sampai ke daratan. 

Maka bagaimana daratan yang dekat menjadi jauh dan 
daratan yang jauh menjadi dekat pula? 

[Terjadinya] demikian adalah disebabkan rosak [yakni 
tidak tepatnya ukuran/kiraan] Taraf dan Zam di antara dua 
khunna. 

Selain itu, aku juga hanya menyebutkan bintang ‘Ayyuq 
dan Samak, tanpa aku perlu menyebutkan bintang Unta dan 
bintang-bintang lainnya di arah Kutub, kerana ketidak 
tepatannya itu hanyalah berlaku jelas pada bintang ‘Ayyuq dan 
bintang-bintang lainnya sehingga ke titik Timur, serta tidak 
berlaku jelas pada bintang Unta dan lainnya sehingga ke arah 
Kutub, bahkan ketidak tepatannya [pada bintang Unta dan 
lainnya itu] adalah tidak nyata. 

Adapun [kiraan] Zam ku yang aku sebutkan di dalam 
kitabku [berjudul] Al-Minhaj , maka itu adalah lebih hampir 
kepada kebenaran [yakni ketepatan] dan lebih mudah untuk 
dikira berbanding perkiraan mereka. Hal itu disebabkan dua 
sudut, iaitu: 

Pertamanya adalah dari sudut Akal. 

Keduanya adalah dari sudut Pengalaman/Ujian. 

Dan kedua-dua [sudut] ini merupakan Usui [perkara 
pokok] dalam bidang [ilmu] ini. 

BAB KEEMPAT 

Mengenai Ad-Dirah 12 


Ad-Dirah terbahagi kepada dua. Satunya Dir ah Mul 13 dan satu 
lagi Dirah Mutlak. 

Dan setiap satunya itu sama ada berbentuk Hakikat 
(Sebenar) atau Majaz (Bayangan/Anggapan/Anggaran). 

Maka yang berbentuk Hakikat adalah laluan pelayaran 
pada salah satu khunna yang diperolehi melalui kepelbagaian 
daratan itu yang mana jika oleh pelayar lain akan berbeza pula 
dapatannya. 

Kebiasaannya, Ad-Dirah itu berbentuk Majaz (Anggaran), 
khususnya daratan-daratan yang jauh walaupun letaknya pada 


12 Ar: ( Sj-jJI ). Kompas yang digunakan oleh pelayar. -pent. 

13 Ar: (SjjO ) 


21 



satu negeri. 

Terdapat beberapa kerosakan [ketidaktepatan] pada 
Dirah-dirah ini yang merosakkannya. 

Kerosakan pertama adalah apabila engkau berlayar 
pada satu Dirah, sedangkan waktu itu ombak gelombang 
meninggi dan layar pula kendur, maka engkau akan tercampak 
ke daratan. 

Kerosakan kedua adalah kecuaian dan sikap ambil lewa 
pengemudi 14 dalam menentukan laluan pelayaran. 

Kerosakan ketiga adalah air pasang, sama ada pasang 
kelautan, pasang kedaratan, pasang kanan, atau juga pasang kiri 
pada Dirah Al-Mutlak. 

Kerosakan keempat adalah rosaknya Dairah itu sendiri 
atau cuai semasa meletakkan kayu penyangganya dan 
mengikatnya bermula sewaktu di darat lagi. 

Ambillah Dirah dan bawa belayar daripada daratan 
melalui terusan-terusan dan tanjung sebanyak empat, tiga atau 
dua zam lebih kurang, seperti di daratan Gujerat Had 15 di 
negeri-negeri Al-Mul di daratan Hind. 


14 Ar: (). 

15 Ar: ( ) 

BAB KELIMA 

Mengenai Qiyas 


Dalam i£Ulah ahli pelayaran, ia adalah meninggi dan 
menurunnya (f. 3v) bintang-bintang ke ufuk. 16 

Qiyas yang paling sahih [tepat] adalah sekiranya ianya 
menghala ke Kutub, manakala yang paling lemah [kurang 
tepat] adalah lawannya [menghala ke Selatan]. 17 


16 Yakni mencerap ketinggian bintang. (Dr. Anwar Abdul Alim; Al- 
Mallahah wa Ulum Al-Bihar ‘ IndalArab : 149.) 

17 Yakni, Qiyas/cerapan yang paling tepat adalah berdasarkan bintang 
yang tidak betul-betul berada di garis ufuk disebabkan ketebalan 
udara/atmosfera akan memberi kesan ke atas hasil cerapan. Demikian juga 
tidak perlu dicerap bintang yang hampir dengan ketinggian kepala (90 
darjah) kerana hasilnya akan tersasar jauh. Dari itu, cerapan terbaik adalah 
pada sudut yang kurang daripada 60 darjah. Kerana itu para pencerap 

Kesahihan [ketepatan] Qiyas perlu memenuhi beberapa 
syarat. 

Pertamanya: Hendaklah Qiyas itu berdasarkan 

pemerhatian [atau penglihatan] yang benar [sihat]. Maka tidak 
terpakai Qiyas daripada seorang yang rabun. 

Keduanya: Sewaktu Qiyas dilakukan, hendaklah laut 
berada dalam keadaan gelap-gelita tanpa sebarang sinaran 
cahaya mahupun kabus. Dan hendaklah bintang yang menjadi 
tumpuan Qiyas itu nampak terang dan jelas. 

Ketiganya: MeSlilah Qiyas itu muafakat [yakni sesuai 
atau bertepatan] dengan kaedah-kaedah yang telah terkenal 
berkaitan ketepatan Qiyas tersebut. 

Peringatan: Tidak akan berlaku ketepatan dengan 
bertambahnya ketinggian atau kerendahan bintang itu pada 
pelayaran yang berlaku antara dua Kutub. Ini disebabkan 
bintang-bintang itu tenggelam dalam lingkaran-lingkarannya 18 . 
Gambaran ini sememangnya diketahui dalam berurusan 
dengan hal naik turun bintang. Maka hal itu [melakukan Qiyas 
dengan tepat] termasuk dalam perkara yang muStahil dilakukan. 

FASAL: 

BERKAITAN QIYAS ASLI 

Apabila ditentukan secara mutlak berdasarkan Qiyas Asli, iaitu 
Qiyas Al-Jah ketika bersendiriannya bintang Sirfah, kemudian 
bintang Farqad, kemudian bintang Na’sy, kemudian bintang Al- 
Basyi. 

Ketahuilah bahawa perbezaan yang berlaku pada Qiyas 


beralih daripada menggunakan alat Rubu’ yang bersudut 90 darjah kepada 
alat Sudus yang bersudut 60 darjah yang disebut kini dengan nama Sextant 
yang diperkenalkan oleh Isaac Newton pada kurun ke 17 Masihi. (Ibid, 149) 
18 Ar: ( olp ). 

Al-Jah di sesetengah tempat itu adalah berpunca sama ada 
daripada besar kecilnya alatan pengukur yang digunakan atau 
disebabkan nukilan yang rosak/salah, contohnya Rokanj dan 
Murur 19 yang mana di sisi pelayar Arab, penduduk Hormuz dan 
penduduk Hind adalah sepuluh, sedangkan di sisi penduduk 
Syulian (Chola) adalah sembilan 20 . Pada Tawahi dan Dabul 
pula semua sepakat bahawa ianya lapan. Contoh lagi adalah 
Raman Kota 21 danjamas Palah 22 , maka di sisi pelayar Arab dan 
Syulian, ianya Al-Farqadan lapan, sedangkan di sisi penduduk 
Hind ianya lapan setengah. 

Kedudukan/Ukuran yang paling sahih adalah berdasarkan 
pengalaman seorang yang arif. Dalam hal dirah-dirah ini pun 
begitulah juga. 


FASAL: 

PERKARA-PERKARA BERSANGKUTAN QIYAS IAITU TIMBUL 
DAN TENGGELAMNYA BINTANG-BINTANG 

Kaedah: Apabila dua butir bintang berada pada satu garis lurus 
dalam satu Qiyas, sebutir berada pada kedudukan muncul dan 
sebutir lagi berada pada kedudukan terbenam, baik di arah 
Utara mahupun Selatan. Dengan itu, jika kedua-duanya berada 
hampir dengan Kutub, maka ketika sebaliknya pun 
demikianlah. Jika kedua-duanya berada tinggi daripada Kutub 
pada jarak ketinggian yang mana pun, maka demikian jualah 
(kedudukan) kedua-duanya apabila berada di bawah Kutub, 

19 Ar: ( j 3 ja ) (0^5j). Atau Madura? Wallahu a’lam. -pent. 

20 Mungkin yang disebut ini adalah koordinat tempat-tempat tersebut. 
Wallahu a’lam. -pent. 

21 Ar: ( )• Adakah yang dimaksud Raman Kota di Tanah Melayu? 

Wallahu a’lam. -pent. 

22 Ar: ( di ). Jemas, Jamas, Jamus, Palah, Paloh. Saya tidak tahu 
sebutan sebenarnya. —pent, 

iaitu dengan kadar ketinggian kedua-dua bintang itu di atasnya 
(Kutub). 

Begitu jugalah apabila kedua-duanya berada di bawah 
Kutub, ia saling berlawanan (vice versa). Demikianlah jua 
ketinggian dan tenggelamnya bintang Al-Jah (iaitu bintang 
Kutub) itu sendiri daripada Kutub berdasarkan pemerhatian 
pemerhati tempat naik turunnya bintang-bintang. Kerana hal 
ini merupakan petunjuk tentang benarnya Al-Basyiat 23 , namun 
dengan syarat benar pula pemerhatian yang dilakukan itu. 

Kaedah lain: Apabila engkau hendak mengetahui 
Ketinggian Teratas mana-mana bintang pada mana-mana tempat 
yang engkau ingini, maka: 

Pertamanya hendaklah engkau melihat darjah ketinggian 
Kutub pada tempat tersebut. Kemudian, engkau tolak darjah 
tersebut daripada 90 (darjah). Maka baki yang engkau perolehi 
itu adalah Ketinggian Sempurna. 

Reduanya, berapakah jarak darjah bintang (f. 4r) yang 
hendak engkau ketahui itu daripada kedudukan di glob (hurrah). 
Maka daripada jarak itulah engkau tambahkan kepada Ketinggian 
Sempurna , sekiranya jarak itu ke arah Utara. Dan hendaklah 
engkau tolak daripada Ketinggian Sempurna itu sekiranya jarak itu 
mengarah ke Selatan. 

Dengan itu, jumlah yang terhasil daripada tambahan 
sekiranya mengarah ke Utara atau baki daripada tolakan 
sekiranya mengarah ke Selatan itulah Ketinggian Teratas bintang 
tadi pada tempat tersebut itu. 

Sekiranya engkau jumlahkan, lalu didapati jumlahnya itu 
melebihi 90 (darjah) sehingga 180 (darjah), maka itulah darjah 
Ketinggian Teratas bintang tersebut. Setelah itu, hendaklah engkau 


23 Ar: (sLiUI). Saya tidak tahu apakah ini nama bintang atau apa. —pent. 

jadikan ukuran darjah itu kepada ukuran jari yang sedia maklum 
sepertimana yang telah disebutkan di awal-awal kitab ini. Maka 
jumlah ukuran jari yang diperolehi itulah Qryas (Ukuran) 
Terjauhnya. 

Adapun jauhnya jarak kejauhan 24 bintang-bintang terkenal 
di kalangan jumhur (majoriti pelayar) ialah (seperti berikut): 

• Bin tang Al-Jah (Bintang Kutub), iaitu 87 darjah. 

• Bintang Al-Farqad ? iaitu 77 darjah. 

• Bintang teratas dalam gugusan Bintang Tujuh, iaitu 66 
darjah. 

• Bintang Munir An-Naqah, iaitu 52 darjah. 

• Bintang Al-‘Ayyuq, iaitu 45 darjah. 

• Bintang Al-Waqi 5 , iaitu 38 A darjah. 

• Bintang As-Samak Ar-Rabij, iaitu 23 l h darjah. 

• Bintang Ats-Tsurayya (Kejora), iaitu 21 darjah. 

• Bintang At-Thoir (Burung), iaitu 7 darjah ke Utara. 

Adapun jarak bintang-bintang di arah Selatan pula (seperti 
berikut): 

• Bintang As-Subar, iaitu 61 darjah. 

• Bintang Suhail (Canopus), iaitu 52 darjah. 

• Bintang Az-Zolim, iaitu 59 darjah. 

• Bintang Al-Qalb, iaitu 24 darjah. 

• Bintang Al-Iklil, iaitu 19 darjah. 

• Bintang At-Tir, iaitu 15 darjah. 

• Bintang Al-Jauza, iaitu 01 darjah. 

Di antara setiap khunna adalah sebanyak 11 l A darjah. Dan 
permulaan bagi (kiraan) jarak bintang-bintang itu adalah 
daripada titik Masyriq (Timur). 


24 Ar: ( ). 

BAB KEENAM 

Berkaitan Jarak 25 


Jarak menurut iSlilah pelayar adalah bilangan zam antara dua 
buah pelabuhan yang saling berhadapan, sama ada di arah 
Timur mahupun Barat. Jarak yang paling tepat adalah yang 
terhasil daripada dua Dirah yang tepat cerapannya serta larian 
kapal daripada permulaan sehingga berlabuhnya. 

Bentuknya adalah segitiga tepat. Apabila tepat dua kaki 
segitiga itu, maka tepatlah pula kaki yang lagi satunya. Dan 
inilah yang dikehendaki. Serta disyaratkan padanya ketepatan 
zam di antara dua khunna. 

Jarak terbahagi kepada dua, iaitu Hisabiyah (berdasarkan 
pengiraan) dan Tajribiyyah (berdasarkan pengalaman pelayar). 


25 Ar: ( asUJ ). 

Jarak Hisabiyyah ialah yang telah disebutkan di atas tadi. 
Manakala Jarak Tajribiyyah pula yang diperolehi daripada 
pengalaman pelayar. Namun pengalaman (f. 4v) adalah berbeza 
disebabkan beberapa perkara, antaranya: 

• Pertama: Kekuatan dan kelemahan tiupan angin. 

• Kedua: Perbezaan kelajuan larian kapal sama ada dari 
segi lambat cepatnya memulakan pelayaran atau berat 
ringannya muatan kapal itu. 

• Ketiga: Perbezaaan kelajuan larian kapal itu sendiri 
(sewaktu belayar di lautan). 

• Keempat: Air pasang. Sama ada ia membantu atau 
mengganggu pelayaranmu. 

Oleh kerana itulah maka Jarak Tajribiyyah adalah lebih 
lemah (kurang ketepatannya) berbanding Jarak Hisabiyyah. 

Jarak Hisabiyyah pula iaitu pada dua Dirah lebih tepat 
daripada tiganya. Pada tiga pula lebih tepat daripada empatnya. 
Dan begitulah selanjutnya. Atas sebab inilah maka diperkirakan 
jarak antara Al-Had dan Najd daripada tempat terbitnya 
bintang Tsurayya dari Al-Had bagi Karasyi? 26 Dan diabaikan 
Dirah-dirah dua daratan, yakni daripada Razun dan Dirah- 
dirah daratan Arab dan ‘Ajam untuk mendapatkan ketepatan 
yang sebetulnya. 


26 Ar:(^). 

BAB KETUJUH 

Berkaitan Pelbagai Angin 


Ketahuilah bahawa angin itu asalnya adalah daripada udara. 
Apabila udara bergerak, maka ianya membentuk 
gelombang/berombak. Maka ombak gelombang itulah Angin. 

Tidakkah engkau memerhatikan bahawa apabila engkau 
memukul udara dengan kipas, maka akan berlakulah kepadanya 
[udara itu] daripada gerakan [pukulanmu itu] suatu angin, 
disebabkan ombak gelombangnya. 

Sekiranya gerakannya sangat kuat, maka akan terjadilah 
daripada gerakan itu pelbagai angin, ribut dan guruh. 

[Selain itu], angin juga terhasil daripada hawa sejuk 27 . 


27 Ar: ( Sekiranya dibaca dengan fathah pada huruf ro ia bermaksud 
hujan. Namun jika dibaca dengan sukun pada ro, maka ia bermaksud 

Kami memiliki dalil yang banyak tentang hal itu. Antaranya, 
apabila kita belayar dengan angin Barat contohnya, lalu tiba- 
tiba terhasil awan mendung pada salah satu arah yang lain 
daripada arah datangnya angin itu. Maka apabila awan tersebut 
semakin mendekati kita dan hawa sejuknya sampai kepada kita, 
lantas angin yang pertama tadi, yakni angin Barat, akan berhenti 
bertiup dan kini berganti pula dengan angin daripada hawa 
sejuk itu. Setelah berlalu hawa sejuk tadi, maka angin yang 
pertama kembali mengambil tempat. 

Dalil selanjutnya pula adalah, kebiasaannya pada seluruh 
dunia angin dari daratan tidak akan bertiup melainkan pada 
waktu malam, manakala angin lautan pula tidak akan bertiup 
melainkan pada waktu siang. Hal itu disebabkan oleh kesejukan 
daratan pada waktu malam bersamaan dengan hangatnya laut 
pada waktu itu. Dan begitu pula sebaliknya pada waktu siang, 
yakni dinginnya laut dan hangatnya darat disebabkan gunung- 
ganang dan pasir-pasir menyerap haba panas matahari. 

Dalil yang lainnya adalah kawasan bumi yang berpasir 
lebih sejuk berbanding kawasan berbukit, kerana di waktu 
malam, pasir-pasir jauh lebih sejuk berbanding bukit-bukau. 
Begitu juga, kawasan bumi yang selalu ditimpa hujan jauh lebih 
sejuk berbanding kawasan yang gersang. 

Dengan itu jelaslah bahawa angin boleh terhasil daripada 
hawa sejuk. Demikian juga apabila terdapat awan di udara, 
maka kebiasaannya akan terdapat juga angin, khususnya awan 
yang tebal. Ini kerana awan terhasil daripada hawa sejuk, (f. 5r) 
bahkan hakikatnya ia (awan itu) adalah hawa sejuk yang saling 
bertindihan/tebal. 


cuaca/hawa dingin. Wallahu a’lam. -pent. 

PENUTUP 


Peringatan: Ketahuilah bahawa usul bidang ilmu ini adalah 
Akal dan Pengalaman. 

Maka apa-apa yang telah dialami serta bertepatan pula 
dengan Akal, maka ia adalah sahih dan muktamad [dijadikan 
pegangan]. 

Dan apa-apa yang berdasarkan salah satunya sahaja maka 
ianya juga sahih [benar], namun tidaklah setara seperti yang 
pertama tadi. 

Jika dikatakan, “Manakahyang lebih sahih,yang berdasarkan Akal 
ataupun Pengalaman?” 

[Maka jawapannya ialah,] dalam sebahagian keadaan, 
[yang lebih tepat itu] adalah yang berdasarkan Akal, manakala 
dalam keadaan yang lain [yang lebih tepat itu] adalah yang 
berdasarkan Pengalaman. 

Adapun Dirah-dirah dan angin monsun 28 , maka ianya 
berdasarkan Pengalaman semata-mata. [Amali]. 

Sedangkan menggambarkan bintang-bintang pada falak- 
falaknya, [penentuan] kaedah-kaedah hisab [kiraan] tenggelam 
dan naiknya serta yang bersangkut paut dengan semua itu 
adalah berdasarkan Akal semata-mata. [Teori]. 

Segala Qiyas dan [penentuan] jarak [pelayaran] pula 
adalah berdasarkan Pengalaman dan Akal. 

Adapun laluan pelayaran yang dibuat kiraannya 
berdasarkan perjalanan ke bandar-bandar pelabuhan yang 


28 Ar: ( ^\y \). 

dituju 29 , yakni dapatan-dapatan (natijah) daripada Dirah-dirah, 
Qiyas-qiyas dan [tentuan] jarak, maka kesemua itu adalah induk 
kepada dapatan-dapatannya. Sekiranya induk-induk itu sahih, 
maka dapatannya pun sahih; sebaliknya jika ia rosak [tidak 
tepat] maka dapatannya pun tidak tepat. 

Peringatan: Ketahuilah, bahawa mengambil sesuatu 
ilmu berkenaan sesuatu tempat daripada penduduknya [orang 
tempatan] adalah lebih sahih berbanding mengambilnya 
daripada orang lain. 

Melainkan sekiranya orang lain [orang luar] itu telah pun 
mengalaminya [sesuatu ilmu atau maklumat yang disampaikan 
itu], maka orang itu dikira termasuk dalam senarai orang yang 
dipegang kata-katanya dalam ilmu itu. 

Atau juga, orang luar itu seorang yang berpengalaman dan 
dapat dipakai kata-katanya, sedangkan penduduk tempatan 
pula kurang pengetahuan mengenai bidang ilmu itu, maka [ilmu 
atau maklumat] yang diperolehi daripada orang yang dapat 
dipegang kata-katanya itu adalah lebih sahih [tepat]. 

Dengan pertolongan Allah jualah beroleh tauhk. Dan 
memadailah Dia bagi kita dan Dia jualah sebaik-baik Penjaga. 


Selesai daripada menyalin [kitab ini] oleh Abdullah bin Ahmad Al- 
Ma’qili As-Sa’di di Bandar Suharpada hari Rabu , 15 Jumadi Ats- 
Tsaniyah 30 , tahun 1153 [Hijrah]. Segalapuji bagi Allah semata. 


29 Ar: (sj^IjjUI). 

30 Jumadil Akhir. 

Selesai penterjemahan kitab “Tuhfatul Fuhulfi Tamhidil Usulfillmil 
Bihar” ini oleh Arsyad Mokhtarpada malam Sabtu , 

13 Oktober 2018, jam 01:10 pagi bertempat 
di Pendang Kedah Darul 
Aman. 

